РЕГЛАМЕНТ (ЕО) № 597/2008 НА КОМИСИЯТА
от 24 юни 2008 година
за изменение на Регламент (ЕО) № 372/2007 за определяне на преходни норми за граници на миграция на пластификатори в уплътнители на капачки, предназначени за контакт с храни
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1935/2004 на Европейския парламент и на Съвета от 27 октомври 2004 г. относно материалите и предметите, предназначени за контакт с храни, и за отмяна на Директиви 80/590/ЕИО и 89/109/ЕИО (1), и по-специално член 5, параграф 1 от него,
като има предвид, че:
(1)
В Директива 2007/19/ЕО на Комисията от 2 април 2007 г. за изменение на Директива 2002/72/ЕО относно материали и предмети от пластмаси, предназначени за контакт с храни, и на Директива 85/572/ЕИО на Съвета за определяне на списък на симуланти, които да бъдат използвани за изпитване на миграцията на съставките на пластмасовите материали и предмети, предназначени за контакт с храни (2) се пояснява, че уплътнителите на капачки попадат в приложното поле на Директива 2002/72/ЕО на Комисията (3). В нея се постановява, че до 1 май 2008 г. държавите-членки трябва да приемат мерки, които позволяват свободното движение на уплътнители на капачки, ако последните са съобразени с границите на специфична миграция (ГСМ), посочени в изменената Директива 2002/72/ЕО. В член 3, параграф 1, трета алинея, буква б) от Директива 2007/19/ЕО се предвижда, че от 1 юли 2008 г. държавите-членки трябва да забранят производството и вноса на уплътнители на капачки, които не отговарят на изискванията.
(2)
С Регламент (ЕО) № 372/2007 на Комисията (4) се регулира пускането на пазара на посочените в член 3, параграф 1, трета алинея, буква б) от Директива 2007/19/ЕО уплътнители на капачки за преходния период, предшестващ началото на прилагането на споменатата директива. С него се определят преходни ГСМ за пластификаторите, използвани в уплътнители на капачки, така че да не се застрашава свободното движение на споменатите продукти, а особено опасните капачки и храни незабавно да се изтеглят от пазара, като същевременно производителите разполагат с необходимото време да приключат разработването на уплътнители, съобразени с ГСМ, определена в Директива 2002/72/ЕО, както е изменена с Директива 2007/19/ЕО. Определено е въпросният преходен период да продължи до 30 юни 2008 г.
(3)
През декември 2007 г. Комисията беше информирана от производителите на храни и капачки, че към юли 2008 г. на пазара няма да има достатъчно количество проверени за съответствие с Директива 2002/72/ЕО капачки, за да могат производителите да опаковат бързоразвалящи се хранителни продукти като храни в мазнина, в сос „песто“ и в сосове, съдържащи мазнина. Бяха разработени някои решения, които не са приложими към всички продукти. Други решения не се произвеждат за всички размери на капачките. За много от решенията все още няма данни за херметичността на уплътнителите и за миграционните им характеристики при дълго съхранение.
(4)
Капачките, съобразени с Директива 2007/19/ЕО, ще бъдат достъпни едва от юли 2008 г. и проверките от страна на хранителната промишленост на възможните решения за капачките ще започнат от този момент. Като се отчете, че съдържащите мазнина хранителни продукти, опаковани със споменатите капачки, се произвеждат сезонно и че производителите на храни имат нужда от известно време, за да изпробват и изберат подходящото за продукцията си решение, е необходимо да се предвиди допълнителен преходен период, през който капачките, съответстващи на изискванията на Регламент (ЕО) № 372/2007, могат да се използват за опаковане на храни чрез дерогация от член 3, параграф 1, трета алинея, буква б) от Директива 2007/19/ЕО. В съответствие с буква г) от същата трета алинея преходният период завършва на 30 април 2009 г.
(5)
Регламент (ЕО) № 372/2007 следва да бъде съответно изменен.
(6)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 372/2007 се изменя, както следва:
1.
Член 1 се заменя със следното:
„Член 1
Чрез дерогация от член 3, параграф 1, трета алинея, буква б) от Директива 2007/19/ЕО капачките, съдържащи пластмасови покрития или пластове, които образуват уплътнителите на тези капачки и имат два или повече слоя от различни по вид материали, могат да бъдат пускани на пазара на Общността, ако отговарят на ограниченията и спецификациите, посочени в приложението към настоящия регламент.“
2.
В член 2 датата „30 юни 2008 г.“ се заменя с датата „30 април 2009 г.“.
Член 2
Настоящият регламент влиза в сила на 1 юли 2008 година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 24 юни 2008 година.